Hovedstadens Letbane

Hovedstadens Letbane er en kommende letbane i Københavns omegn, der kommer til at gå fra Lundtofte Station i nord til Ishøj Station i syd. Den forventes at komme til at transportere 13-14 mio. passagerer årligt. Første etape af letbanenettet kaldes Ring 3 Letbanen.

Hovedstadens Letbane er et selskab ejet af 11 omegnskommuner og Region Hovedstaden. Tidligere indgik Staten også som medejer, men trak sig i 2018; ligesom den tidligere havde gjort fra letbaneselskaberne i hhv. Aarhus og Odense. Rent driftsteknisk er Hovedstadens Letbane dog et datterselskab til Metroselskabet, der dermed står for den konkrete planlægning samt anlæg af banen.

Letbanetogene bliver lavet af Siemens, der også laver nogle tog til DSB. En "mock-up" kan beses på Sporvejsmuseet Skjoldenæsholm. Togene bliver grønne ligesom hovedstadens letbanes logo. De kommer til at have automatiske døre, et stort flexområde og ret mange sæder.

Baggrunden for letbanen er en bred politisk aftale mellem partierne i forligskredsen bag aftalerne om ”En grøn transportpolitik” (S, SF, R, V, DF, LA og K), der blev indgået 19. juni 2013. Anlægsloven blev vedtaget af Folketinget 31. maj 2016. Ejerkredsen godkendte anlæggelsen 12. marts 2018, hvorefter anlægsarbejderne gik i gang. Letbanen forventes at åbne i 2025.

Ejerskab 
Letbanen forventes at blive ejet af Ringby-Letbanesamarbejdet, der består af Region Hovedstaden og 11 kommuner: Lyngby-Taarbæk, Gladsaxe, Herlev, Rødovre, Glostrup, Vallensbæk, Albertslund, Brøndby, Hvidovre, Høje-Taastrup og Ishøj. Letbanen går gennem 8 af disse kommuner, men ikke gennem Hvidovre, Albertslund, og Høje-Taastrup kommuner, som dog har ønsket at medvirke alligevel, da de forventer påvirkning af deres erhvervsområder.

Så meget skal kommunerne betale til Hovedstadens Letbane

Økonomi 
Letbanen har et samlet budget på 5,3 mia. kr (heraf anlægsbudget på 3,75 mia. kr), hvoraf en tredjedel forventes finansieret af staten, der dog ikke ønsker at eje en del af selskabet.

En DTU-rapport nævner at sporenes fastlåsthed virker som katalysator for byudvikling fordi bygherrer og investorer dermed har større sikkerhed for at den opnåede bedre kollektive tilgængelighed er af fast og forblivende karakter. Byudviklingsværdien er en væsentlig politisk grund til letbanen, men denne værdi er ikke medregnet i samfundsværdien på -8 mia. kr og negativ forrentning. Vibeke Storm Rasmussen anslår at grundværdistigningen svarer til anlægsudgiften. 

Virksomhederne NCC og Moe (Gladsaxe), samt  Novozymes (Lyngby) valgte deres nye domiciler på grund af nærhed til letbanens stationer, og MT Højgaard har udtrykt at letbanen gavner deres ansættelsesmuligheder. DTU forventer gavn af letbanen.

I marts 2013 blev en fase 1-udredning om letbanen offentliggjort af Ringby-Letbanesamarbejdet. I udregningen blev de samlede anlægsomkostninger beregnet til 4,4 mia. kr., svarende til en kilometerpris på 165 mio. kr ekskl. materiel og 213 mio. kr. inkl. Disse beløb er væsentligt lavere end  anlæg i hhv. Bergen, Stockholm og diverse tyske byer. 

De forventede 13-14 mio. passagerer er højere end Kystbanens godt 10 mio. passagerer per år. Movia arbejder for flere BRT-strækninger i København, men anser BRT i Ring 3 som begrænset og kortsigtet.

Kritik 
Nogle er imidlertid skeptiske overfor projektet, idet der er tale om et rent kommunalt letbaneselskab der skal drives af kommunerne. Især Lyngby-Taarbæk Kommune har begrænsede frie arealer til erhvervsudvikling, bl.a Kanalvej ved Lyngby Storcenter og langs letbanen ved Helsingørmotorvejen. I projektbeskrivelsen imødeser man et driftsmæssigt årligt underskud. Samfundsudgiften kan dog ifølge en ekspert vise sig at blive højere pga. nødvendige byggetekniske løsninger i forbindelse med vejkryds og motorvejsbroer. Underskud og drift skal imødekommes fra en øget grundskyldsbeskatning af virksomheder og private grundejere.

Forfatteren af ovennævnte DTU-rapport har kritiseret den manglende mulighed for at skifte til Ringstedbanen, hvor de krydser hinanden i Brøndby.

Strækning 

Ring 3 Letbane vil gå fra Lundtofte til Ishøj, hovedsageligt langs Ring 3.

Fra Lundtofte til Klampenborgvej i Kongens Lyngby anlægges banen igennem DTU's campus, hvilket forventes at øge anlægsudgifterne med ca 100mio kr, og dernæst vest for Lundtoftegårdsvej, som flyttes østpå til det tidligere S-togs-tracé fra den aldrig anlagte Lundtoftebane. Herfra vil den forløbe langs Klampenborgvej indtil Lyngby Station. I 2015 besluttede Lyngby Kommune at lukke Ndr. Torvevej der forbinder Buddingevej og Klampenborgvej; letbane og bus bliver eneste kørende trafik mellem Magasin og Lyngby Storcenter. Beregninger forudser en markant sænkning af biltrafikken. I 1990'erne blev vejene i det centrale Lyngby omlagt hvorved biltrafikken også faldt, mens handelen steg.

Fra Lyngby Station følger banen Ring 3 via Buddinge og Herlev Stationer indtil Glostrup Station. Letbanen løber på nordsiden af Vestbanen indtil Glostrup Station og ud til Ring 3 igen samme vej (rebroussementsstation). Letbanen forløber videre via Vallensbæk Station til Ishøj Strandvej, hvor den fortsætter indtil Vejledalen, som den følger til Vejlebrovej, der fører til Ishøj Station. Den samlede strækning på 27 km gennemkøres på cirka 55 minutter, svarende til 30 km/t i gennemsnit. Hyppigheden fordobles. 

De tekniske detailløsninger afhænger af mange forhold, og bane- og biltrafik afstemmes til samlet bedste.

Stationer 
Der er planlagt 29 stationer på letbanen:

Udstyr 

Udbudsmaterialet specificerer 30-35m standard letbanetog til 130.000 km/år, og 750 V jævnstrøm i køreledninger med transformatorer for hver 2 km.

Ved afslutningen af udbudsrunden primo 2018 valgtes Siemens Avenio letbanetog af samme type, som kører i bl.a. München. Letbanetogene får en lysegrøn farve for dels at folk kan skelne dem fra de gule Movia-busser, de røde S-tog og den hvide metro; dels for at signalere, at letbanen er en grøn transportform.

Fremtidig udbygning

Linje mod Nørrebro/Nørreport 
Der planlægges pt. en udbygning af letbanen med en linje fra Gladsaxe Trafikplads til Nørrebro, hvor den vil få forbindelse til Cityringen. På lang sigt foreslås denne linje forlænget helt ind til Nørreport. Banen skal efter planen gå forbi den gamle TV-by i Mørkhøj og over/under Gyngemosen til Tingbjerg, hvorefter Vestvolden krydses på bro/i tunnel, hvorefter man kører af Storegårdsvej til Husum Torv. Herfra køres ad Frederikssundsvej til Nørrebro/Nørreport. Letbanen skal efter planen forbinde Ring 3-letbanen med metronettet, samt aflaste den i dag meget belastede buslinje 5C. Endelig håber man på at kunne revitalisere det i dag socialt belastede boligområde Tingbjerg.

Der er tidligere undersøgt en metrolinje med nogenlunde samme linjeføring fra Tingbjerg via Brønshøj, Bispebjerg og Rigshospitalet til Københavns Hovedbanegård og videre under havnen til Amager og Lufthavnen. Undersøgelsen fra 2012 viste dog at de ydre dele af den foreslåede metro (i. e. vest for Brønshøj Torv samt syd for Amagerbro station) ikke var rentable nok til metroanlæg, grundet forholdsvis lav befolkningstæthed kombineret med manglende muligheder for byudvikling.

Linje mod Brøndby, Avedøre Holme og Lufthavnen 
I 2013 foreslog Region Hovedstaden, på baggrund af en rapport udarbejdet af Cowi, at lave en afgrening af Ring 3-letbanen fra Kirkebjerg Station i Brøndby Kommune til Avedøre Holme og derfra via en bro eller tunnel til Lufthavnen.

Integration af Nærumbanen 
Trafikselskabet Movia foreslog i sin Mobilitetsplan 2021 Arbejdspapir: Samdrift mellem statslige og regionale jernbaner fra 2018 at indlemme Nærumbanen i Hovedstadens Letbanenet. Konkret vil det betyde, at strækningen mellem Klampenborgvej i Lyngby og Nærum konverteres til enkeltsporet letbane med elmaster, som det kendes fra bl.a. Aarhus, hvor Odderbanen og Grenaabanen er blevet konverteret til letbane. I krydset Kanalvej/Klampenborgvej udføres en rampe, der forbinder Nærumbanen og Ring 3-letbanen. Strækningen fra Klampenborgvej til Jægersborg station foreslås i samme forbindelse nedlagt.

Referencer

Eksterne henvisninger 
 - Letbane på Ring 3 omkring København
 Aftale om letbane  – Transportministeriet
  – Folkebladet
 Letbaner.DK
 Forslag til Lov om letbane på Ring 3 - Folketinget
 Forslag til lov om ændring af lov om letbane på Ring 3, hentet 10. april 2016 - Folketinget

Sporveje i Danmark
Transport i København
Lundtofte
Transport i Kongens Lyngby
Buddinge
Gladsaxe
Herlev
Rødovre Kommune
Glostrup
Brøndbyvester
Vallensbæk
Ishøj
Letbaner